Tysk storavis: - En historisk fiasko

Shampo: - Det villeste resultatet jeg har sett i norsk hockey

Svensk ekspert: - Norge har aldri vært nærmere toppen

STOCKHOLM/OSLO (VG Nett) (Norge - Tyskland 12-4) Norge fortsetter å imponere i ishockey-VM. Nå blir de hyllet av svensk ekspert.

Oppdatert 14. mai 2012

Artikkelen er over åtte år gammel

For to år siden var det nærmest utenkelig at Norge skulle være med å prege et ishockey-VM. Så slo de Sverige i en historisk triumf og spilte seg til kvartfinale.

Etter dagens maktdemonstrasjon mot Tyskland har de en ny kvartfinalebillett i lomma.

- Norge har aldri vært nærmere verdenstoppen enn de er nå. Det er klart de imponerer, det gjorde de i fjor også. De har en bra generasjon nå, med mange jevnt gode spillere, som har spilt sammen lenge, sier Aftonbladets Mats Wennerholm, som under fjorårets VM måtte gå med lusekofte etter at å ha skrevet dette:

«Om Norge slår Sverige idag skal jeg gå i lusekofte resten av VM. Det kommer ikke til å skje».

Før årets VM turte han ikke inngå det samme veddemålet, men var skråsikker på svensk storseier. Det ble det ikke, selv om svenskene til slutt vant 3-1.

- Det er fortsatt en ørliten sjanse for at Norge møter Sverige i kvartfinalen. Nå frykter Pär Mårts (Svergies landslagssjef) Norge litt. Han mener det er like vanskelig å møte Norge som å møte Tsjekkia, fortsetter Wennerholm.

- Frykter du Norge?

- Nei, det gjør jeg ikke akkurat. Nå er Nicklas Bäckström på vei, og Sverige skal fortsatt slå Norge.

- Men det er klart at jeg er imponert over Norge. Se på resultatene de har fått til. De har spilt stabilt og bra i alle kamper, de har tapt med to mål mot Sverige og Russland. De nærmer seg helt klart de beste lagene, fortsetter Wennerholm.

IMPONERT: Den svenske hockeyeksperten Mats Wennerholm er imponert over hvordan Norge har spilt i VM. Foto: Joel Marklund, Bildbyrån

- Hva skjedde?

Den svenske hockeyeksperten innrømmer at han lurer litt på hva som skjedde da Norge i kveld utklasset Tyskland.

- Jeg fikk ikke sett kampen, men jeg har fulgt litt med på VGs liveoppdatering. At Norge slår Tyskland er ingen sensasjon, men jeg begynner å lure litt når de vinner 12-4. Er Norge plutselig en verdensnasjon i hockey? Tyskland kan også ha hatt en forferdelig dag, sånt kan skje.

- Det er helt vilt. Et helt utrolig resultat. Jeg har nesten ikke ord, sier tidligere storspiller Espen «Shampo» Knutsen til VG Nett.

Vålerenga-treneren er ekspertkommentator for Max under VM, og tok turen ned i pressesonen for å gratulere spillerne med innsatsen.

VILT: Espen «Shampo» Knutsen mener kampen mot Tyskland er det villeste resultatet han har sett i norsk hockey. Foto: Geir Olsen, VG

- Det er det villeste resultatet jeg har sett i norsk hockey. Det skal egentlig ikke være mulig, det bare rant på. Og det er verdt å nevne måten de kom på, det var veldig mange fine mål også, sier Shampo.

Sammenlignet med Sovjet

«Shampo» forteller at også utenlandske TV-kommentatorer sperret øynene opp da de så hva som foregikk ute på isen.

- Jeg satt ved siden av noen svensker, og de spurte om det sto CCCP på brystet til Norge, sier den tidligere NHL-spilleren og refererer til det gamle Sovjet som herjet verden med sin ishockey.

Dag Langholm, som fulgte hockey for VG i over 40 år, sammenligner kampen med en annen norsk ishockeybragd.

- Det er noe av det morsomste jeg har sett. Jeg sammenligner det med 4-3-seieren mot Canada i St. Petersburg i VM 2000, og da Norge slo Tsjekkia med Jagr på laget i 2010, sier han.

- At Norge klarer å spille ut tyskerne i en så viktig kamp løfter oss opp på det nivået vi hadde i de to nevnte kampene, legger han til.

- Historisk fiasko

Den tyske storavisen Bild slakter det tyske landslaget.

- Det som begynte som en stor mulighet, endte med et bittert nederlag for de tyske ishockeyspillerne. Før kampen snakket vi om finalen, men det ble en historisk fiasko. Det tyske ishockeylaget har gamblet bort ikke bare dette VM, men også olympisk kvalifisering. De gjør alt, men får til ingenting, skriver Bild.

Artikkelen fortsetter under bildet.

FESTHOCKEY: Det norske hockeylandslaget vant hele 12-4 mot Tyskland søndag kveld. Foto: Håkon Mosvold Larsen, NTB Scanpix

Svenske Aftonbladet skrev: «Norges slakt - har gjort 12 mål», senere endret de til: «Utrolige 12 mål - av Norge».

Sikret OL-plass

Med denne seieren sikret Norge OL-plass i Sotsji i 2014. Og er med dagens seier så godt som klare for kvartfinale i årets VM.

- Alt tyder på at de møter Russland, da er nok eventyret over. Russland får i tillegg Alexander Semin og Alexander Ovetsjkin inn. Selv om det er en liten sjanse for at dere møter Sverige, tror jeg vi i Sverige helst ser at de møter Russland, avslutter Wennerholm.

Slik ser Norges VM-gruppe ut nå:

Publisert: 13.05.12 kl. 23:41 Oppdatert: 14.05.12 kl. 00:06

Mer om Ishockey